钦定古今图书集成/理学汇编/经籍典/第138卷 > 《汉韩婴诗外传二》 > 《长发二》
## 钦定古今图书集成/理学汇编/经籍典/第138卷 > 《汉韩婴诗外传二》 > 《长发二》

夫诈人者，曰：“古今异情”，其所以治乱异道，而众人皆
愚而无知，陋而无度者也。于其所见，犹可欺也，况乎
千岁之后乎？彼诈人者，门庭之间犹挟欺，而况乎千
岁之上乎？然则圣人何以不可欺也？曰：圣人以己度
人者也。以心度心，以情度情，以类度类，古今一也，类
不悖，虽久同理，故性缘理而不迷也。夫五帝之前无
传人，非无贤人，久故也。五帝之中无传政。非无善政，
久故也。虞夏有传政，不如殷、周之察也。非无善政，久
故也。夫传者，久则愈略，近则愈详，略则举大，详则举
细。故愚者闻其大不知其细，闻其细不知其大，是以
久而差。三王五帝，政之至也。《诗》曰：“帝命不违，至于汤、
齐。”言古今一也。